**ΣΥΝΟΠΤΙΚΗ ΠΕΡΙΓΡΑΦΗ ΔΡΑΣΗΣ ΚΑΙ ΜΕΘΟΔΟΛΟΓΙΑ ΑΞΙΟΛΟΓΗΣΗΣ ΤΩΝ ΠΡΟΤΑΣΕΩΝ ΧΡΗΜΑΤΟΔΟΤΗΣΗΣ**

**ΣΠ 1 - ΕΣ RSO 1.1 *-* Δράση 1.i.2 στην Προτεραιότητα 1 του Προγράμματος «Πελοπόννησος» 2021 - 2027**

**ΤΙΤΛΟΣ ΔΡΑΣΗΣ**

**Εκσυγχρονισμός / αναβάθμιση ερευνητικών υποδομών δημόσιων ερευνητικών κέντρων και πανεπιστημιακών εργαστηρίων έρευνας & ανάπτυξης, με στόχο τη συγκράτηση του υπάρχοντος και προσέλκυση νέου ερευνητικού ανθρώπινου δυναμικού στην Περιφέρεια**

**ΣΥΝΟΠΤΙΚΗ ΠΕΡΙΓΡΑΦΗ**

Η δράση αναφέρεται στον εκσυγχρονισμό/αναβάθμιση ερευνητικών υποδομών δημόσιων ερευνητικών κέντρων και πανεπιστημιακών εργαστηρίων έρευνας & ανάπτυξης στην Περιφέρεια Πελοποννήσου.

Στόχος της δράσης είναι η συγκράτηση του υπάρχοντος και η προσέλκυση νέου ερευνητικού ανθρώπινου δυναμικού με την αύξηση των ερευνητικών δραστηριοτήτων στην Περιφέρεια Πελοποννήσου, που κατά κύριο λόγο εξυπηρετούν τις Περιφερειακές αναπτυξιακές ανάγκες και προοπτικές.

Ειδικότερα, οι δράσεις θα αφορούν σε ενίσχυση ερευνητικών υποδομών, κατά κύριο λόγο προμήθεια ή/και εγκατάσταση ερευνητικού εξοπλισμού, καθώς και λοιπών συνοδευτικών υλικών και εργασιών για ανάπτυξη ερευνητικού έργου.

Στην παρούσα δράση περιλαμβάνονται τοπικού χαρακτήρα ερευνητικές υποδομές που δεν συμπεριλαμβάνονται στο σχετικό Πολυετές Σχέδιο.

Οι υποδομές που προβλέπεται να ενισχυθούν προορίζονται αποκλειστικά για Ερευνητικούς Οργανισμούς (Οργανισμούς Έρευνας και Διάδοσης Γνώσεων) που εδρεύουν στην Περιφέρεια Πελοποννήσου και αναπτύσσουν ή/ και θα αναπτύξουν εντός αυτής, την ερευνητική τους δραστηριότητα. Πιο συγκεκριμένα, αφορούν σε έργα του Πανεπιστημίου Πελοποννήσου, τα οποία ωρίμασαν διοικητικά και τεχνικά στο πλαίσιο του ΕΠ «Πελοπόννησος» 2014-2020 και δύναται να χρηματοδοτηθεί η υλοποίησή τους από το Πρόγραμμα «Πελοπόννησος» 2021-2027, υπό τις προϋποθέσεις και όρους επιλεξιμότητας του Προγράμματος, όπως αυτοί αναφέρονται για τον Ειδικό Στόχο RSO1.1.

**ΜΕΘΟΔΟΛΟΓΙΑ ΑΞΙΟΛΟΓΗΣΗΣ**

Ως μεθοδολογία αξιολόγησης για την συγκεκριμένη δράση επιλέγεται η **άμεση αξιολόγηση**.

Η επιλογή της άμεσης αξιολόγησης γίνεται διότι η δράση απευθύνεται σε συγκεκριμένο δυνητικό δικαιούχο (Πανεπιστήμιο Πελοποννήσου), που έχει την θεσμική και κατά προτεραιότητα αρμοδιότητα υλοποίησης των συγκεκριμένων πράξεων που αναφέρονται στην εξειδίκευση της δράσης.

Σύμφωνα με τα παραπάνω και με δεδομένο ότι, κατά κανόνα, στη διαδικασία της άμεσης αξιολόγησης, κάθε πρόταση που υποβάλλεται αξιολογείται άμεσα, χωρίς να απαιτείται να παρέλθει η προθεσμία υποβολής της, εφόσον η πρόταση ικανοποιεί τα κριτήρια που ορίζονται στην πρόσκληση (θετική αξιολόγηση) η προτεινόμενη πράξη προωθείται για ένταξη στο Πρόγραμμα. Η αξιολόγηση των υποβαλλομένων προτάσεων συνεχίζεται, με τη σειρά της ημερομηνίας και ώρας της ηλεκτρονικής υποβολής τους στο ΟΠΣ, μέχρι να εξαντληθεί ο διαθέσιμος προϋπολογισμός της πρόσκλησης ή μέχρι να αξιολογηθεί ο συνολικός αριθμός των προτάσεων.

Στην περίπτωση εξάντλησης του διαθέσιμου προϋπολογισμού, η ΔΑ ενημερώνει τους δυνητικούς δικαιούχους μέσω του ιστότοπου του Προγράμματος.

Με δεδομένο ότι, στην περίπτωση της παρούσας δράσης, είναι ένας ο δυνητικός δικαιούχος στον οποίο θα απευθυνθεί η αντίστοιχη πρόσκληση της ΕΥΔ, η διαδικασία έναρξης και λήξης της αξιολόγησης των υποβαλλόμενων προτάσεων χρηματοδότησης των αντίστοιχων πράξεων δεν περιλαμβάνει χρόνους αναμονής άλλων προτάσεων μέχρι εξάντλησης του προϋπολογισμού της πρόσκλησης.